SKRIFTLIG FORESPØRGSEL P-2697/02

af Dominique Souchet (NI) til Kommissionen

(18. september 2002)

Om: Nedsat momssats for restaurationsbranchen

Europa-Parlamentet vedtog den 14. maj 2002 en beslutning (betænkning af Torres Marques) med følgende titel: Europæisk turisme Europa-Parlamentets beslutning om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om samarbejde om europæisk turismes fremtid (P5_TA (2002)0222).

I punkt 46 i denne beslutning anmoder Europa-Parlamentet Kommissionen:

om snarest muligt at fremsætte forslag, der gør det muligt at medtage restaurationsbranchen og eventuelle andre turisttjenester, som endnu ikke er berettigede til at blive omfattet af denne foranstaltning, på listen over de aktivitetssektorer, som varigt kan nyde godt af en nedsat momssats med det formål at udvikle beskæftigelsen på de pågældende områder, modernisere disse erhverv og forbedre den europæiske turismes stilling i forhold til den internationale konkurrence.

Vil Kommissionen oplyse, hvilke skridt den har taget som følge af Europa-Parlamentets anmodning?

Svar afgivet på Kommissionens vegne af Frederik Bolkestein

(24. oktober 2002)

Som bekendtgjort både i Kommissionens meddelelse om den nye momsstrategi(1) og i beretningen om nedsatte momssatser, der blev vedtaget i oktober 2001(2), har Kommissionen til hensigt at foretage en gennemgribende revision af strukturen vedrørende de nedsatte satser i første halvår af 2003. I den forbindelse vil restaurationsbranchens og alle øvrige branchers anmodninger om nedsatte satser blive gennemgået. Inden denne gennemgribende revision har Kommissionen imidlertid pligt til at fremlægge en beretning om konsekvenserne af indførelsen af en nedsat momssats inden for visse arbejdskraftintensive sektorer.

Der skal i den forbindelse erindres om, at Rådet i 1999 vedtog Rådets direktiv 1999/85/EF af 22. oktober 1999 med henblik på anvendelse af en nedsat momssats for visse arbejdskraftintensive tjenesteydelser(3). Ved denne lejlighed ville der have kunnet indføres en nedsat sats for restaurationsbranchen, hvis ikke Rådet under forhandlingerne havde ændret Kommissionens forslag. Kommissionen havde formuleret sit oprindelige forslag(4) således, at medlemsstaterne ville have fået det størst mulige spillerum til at bestemme, hvilke brancher de mente en sådan nedsættelse skulle omfatte, hvis blot de pågældende brancher opfyldte betingelserne for momsnedsættelse. Restaurationsbranchen kunne således i den forbindelse være kommet i betragtning. Rådet foretrak imidlertid at udarbejde en kort og præcis liste, der ikke omfattede restaurationsbranchen. Branchen nyder imidlertid i visse medlemsstater godt af en nedsat sats ifølge en overgangsordning (vedtaget i forbindelse med forhandlingerne om bilag H til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag)(5).

Direktiv 1999/85/EF skal ses som et eksperiment, der giver mulighed for at vurdere de beskæftigelsesmæssige virkninger af en momsnedsættelse. Eksperimentet, hvis varighed er 3 år, afsluttes pr. 31. december 2002. De medlemsstater, der deltager i eksperimentet, skal den 1. oktober 2002 fremlægge en rapport for Kommissionen, hvori de vurderer virkningerne af momsnedsættelsen for de berørte brancher, hvad angår jobskabelse og begrænsning af undergrundsøkonomien. Derefter fremlægger Kommissionen en samlet evalueringsrapport for Parlamentet og Rådet og stiller eventuelt forslag om passende foranstaltninger vedrørende fastsættelsen af en kommende momssats for arbejdskraftintensive sektorer. Da denne procedure og den dermed forbundne beslutningstagningsproces er tidskrævende, har Kommissionen vedtaget et direktivforslag(6), der forlænger momsnedsættelsesforanstaltningen med et år.

(1) KOM(2000) 348 endelig udg.

(2) KOM(2001) 599 endelig udg.

(3) EFT L 277 af 28.10.1999.

(4) EFT L 187 af 20.7.1999.

(5) EFT L 145 af 13.6.1977, direktiv senest ændret ved direktiv 2002/38/EF EFT L 128 af 15.5.2002.

(6) KOM(2002) 525 endelig udg.